Priekšlikums PADOMES LĒMUMS, ar ko nosaka nostāju, kura Eiropas Savienībai jāieņem Pasaules Tirdzniecības organizācijas (PTO) Ģenerālpadomē par Filipīnu lūgumu piešķirt PTO atbrīvojumu saistībā ar rīsiem piemērojamā īpašā režīma pagarināšanu /* COM/2012/0293 final - 2012/0154 (NLE) */





PASKAIDROJUMA RAKSTS 1. PRIEKŠLIKUMA MĒRĶIS Šā priekšlikuma mērķis ir noteikt nostāju, kas Eiropas Savienībai jāieņem Pasaules Tirdzniecības organizācijas (PTO) Ģenerālpadomē par Filipīnu lūgumu piešķirt PTO atbrīvojumu saistībā ar rīsiem piemērojamā īpašā režīma pagarināšanu no 2012. gada 1. jūlija līdz 2017. gada 30. jūnijam, un tādējādi ļaut Eiropas Savienībai pievienoties atbalstam šā atbrīvojuma lūguma pieņemšanai. Šis lūgums, iespējams, būs iekļauts 2012. gada jūlijā paredzētās PTO Ģenerālpadomes sanāksmes darba kārtībā. 2. PRIEKŠLIKUMA JURIDISKAIS PAMATS Līguma par Eiropas Savienības darbību 218. panta 9. punktā ir noteikts – ja ar starptautisku nolīgumu izveidotā struktūrā jāpieņem lēmums ar juridiskām sekām, Padome pēc Komisijas vai Savienības Augstā pārstāvja ārlietās un drošības politikas jautājumos priekšlikuma pieņem lēmumu, ar ko nosaka nostāju, kura jāpieņem Savienības vārdā. Šis punkts attiecas arī uz atbrīvojuma piešķiršanu, kas ļauj Filipīnām pagarināt rīsiem piemērojamo īpašo režīmu no 2012. gada 1. jūlija līdz 2017. gada 30. jūnijam, jo lēmums tiek pieņemts ar starptautisku nolīgumu izveidotā struktūrā (PTO Ģenerālpadomē vai Ministru konferencē) un ietekmē ES tiesības un pienākumus. 3. PRIEKŠLIKUMA PIEMĒROŠANAS JOMA Komisija būs pilnvarota ES vārdā ieņemt nostāju atbalstīt Filipīnu lūgumu piešķirt PTO atbrīvojumu saistībā ar rīsiem piemērojamā īpašā režīma pagarināšanu no 2012. gada 1. jūlija līdz 2017. gada 30. jūnijam. Filipīnas 2012. gada 20. martā iesniedza PTO lūgumu piešķirt atbrīvojumu no to saistībām atbilstīgi Lauksaimniecības nolīguma 4. panta 2. punktam un 5. pielikuma 8. un 10. punktam un Filipīnu saistībām atbilstīgi “Pagarinājuma nolīgumam”, lai Filipīnas varētu no 2012. gada 1. jūlija līdz 2017. gada 30. jūnijam turpināt rīsiem piemērojamo īpašo režīmu ar tirgus piekļuves palielinājumu, kā noteikts Atbrīvojuma lēmuma projekta 3. punktā un A pielikumā. Pirms šā lūguma 2011. gada 22. novembrī tika veikts paziņojums Lauksaimniecības komitejai, ar ko Filipīnas sāka sarunas ar PTO dalībniekiem, kuriem ir “īpašas intereses” saistībā ar rīsiem (HS nodaļā 10.06), lai pagarinātu Filipīnu rīsiem piemērojamo īpašo režīmu. Minētie PTO dalībnieki tika lūgti līdz 2012. gada 21. janvārim (60 dienas pēc paziņošanas) informēt par nodomu piedalīties šajās sarunās. Atbrīvojuma piešķiršanas pamatojumā Filipīnas norāda, ka šis nav tirdzniecības jautājums, bet ir saistīts ar pārtikas nodrošinājumu, uzsverot, ka īpašais režīms ļaus Filipīnām sagatavot to lauksaimniekus liberalizācijai, izmantojot lauksaimnieku atbalsta programmas konkurētspējas uzlabošanai. Pieprasītais atbrīvojums attiecas tikai uz atļauju Filipīnām turpināt rīsiem (kas klasificēti HS nodaļā 10.06) piemērojamo īpašo režīmu no 2012. gada 1. jūlija līdz 2017. gada 30. jūnijam. Saskaņā ar atbrīvojuma lūgumu šajā laika posmā Filipīnas nodrošinās minimālu tirgus piekļuvi (MMA) rīsiem, to ik gadu palielinot (konkrētāk tiks noteikts atbrīvojuma pielikumā, ņemot vērā ar ieinteresētajiem dalībniekiem notiekošo sarunu rezultātus). Ar šiem dalībniekiem tiks panākta arī vienošanās par ikgadējo un galīgo samazinājumu rīsu tarifam kvotas robežās no 2012. gada 1. jūlija, nosakot konkrētas kvotas katrai no šīm valstīm. Pieprasītais atbrīvojums būtu otrais pagarinājums īpašajam režīmam, kas patlaban ir spēkā līdz 2012. gada 30. jūnijam. Filipīnām rīsiem piemērojamais īpašais režīms sākotnēji tika piešķirts, stājoties spēkā PTO nolīgumam 1995. gadā, nosakot 10 gadu īstenošanas periodu (atbilstīgi Lauksaimniecības nolīguma 5. pielikuma 1. un 1.d punktam un kā norādīts Filipīnu preču grafika LXXV I daļas I B iedaļā (par tarifa kvotām lauksaimniecības produktiem)). Pirmais īpašā režīma pagarinājums tika veikts 2004.–2007. gadā, grozot to grafiku LXXV (atbilstīgi Lauksaimniecības nolīguma 5. pielikuma B iedaļai) pēc tam, kad bija noslēgtas sarunas ar dalībniekiem (konkrētas valsts kvotas saņēma 3 valstis – Austrālija, Ķīna un Taizeme). Filipīnu grozītā LXXV grafika galīgā un apliecinātā kopija (WT/LeT/562) tika izsūtīta dalībniekiem 2007. gada 8. februārī. ES (rīsu ražošanas nozarei) atbrīvojuma lūgums nerada ekonomiskas problēmas, jo ES rīsu eksports uz Filipīnām ir mazāk nekā 10 tonnas gadā (COMEXT dati), un tas īpaši nemainās. Tā kā nav iemesla sagaidīt šā apjoma palielinājumu, ES nav izteikusi interesi iesaistīties sarunās ar Filipīnām kā dalībniece ar “īpašām interesēm”. Filipīnu pašreizējā MMA ir 350 000 tonnas ar 40 % likmi kvotas robežās. Papildus MMA Filipīnas importē vēl 2 miljonus tonnu no šādiem galvenajiem piegādātājiem – Vjetnamas (74 %), Taizemes (19 %) un Pakistānas (7 %) (avots: Global Trade Atlas (GTA), 2010. g.). ES ir rīsu neto importētāja – apmēram 40 % no tās vajadzībām sedz imports. Patēriņš (lēni) pieaug. Tā kā ražošana ir samērā nemainīga, arī ES imports pieaugs. ES eksports ir apmēram 100 000 līdz 120 000 tonnas gadā (pēdējos divos gados mazliet vairāk sakarā ar rekordlieliem saražotajiem apjomiem), un tam nav tendences palielināties. ES eksportē galvenokārt uz tuvējiem galamērķiem (galvenokārt uz Turciju). Tā gandrīz nemaz neeksportē rīsus uz Āziju, īpaši uz Dienvidāziju, kas ir lielākie rīsu ražošanas reģioni pasaulē. Filipīnu mērķis ir pabeigt sarunas ar ieinteresētajiem dalībniekiem un pieņemt atbrīvojumu ne vēlāk kā Ģenerālpadomes sanāksmē 2012. gada jūlijā. 2012/0154 (NLE) Priekšlikums PADOMES LĒMUMS, ar ko nosaka nostāju, kura Eiropas Savienībai jāieņem Pasaules Tirdzniecības organizācijas (PTO) Ģenerālpadomē par Filipīnu lūgumu piešķirt PTO atbrīvojumu saistībā ar rīsiem piemērojamā īpašā režīma pagarināšanu EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 207. panta 4. punkta pirmo daļu saistībā ar tā 218. panta 9. punktu, ņemot vērā Eiropas Komisijas priekšlikumu, tā kā: (1) Atbilstīgi Lauksaimniecības nolīguma 5. pielikuma 1. un 1.d punktam un kā norādīts Filipīnu preču grafika LXXV I daļas I B iedaļā (par tarifa kvotām lauksaimniecības produktiem) Filipīnām rīsiem piemērojamais īpašais režīms tika piešķirts, stājoties spēkā PTO nolīgumam, nosakot 10 gadu īstenošanas periodu. (2) Atbilstīgi Lauksaimniecības nolīguma 5. pielikuma 8. punktam Filipīnas pagarināja rīsiem piemērojamo īpašo režīmu no 2005. gada 1. jūlija līdz 2012. gada 30. jūnijam, grozot savu grafiku LXXV, ko 2007. gada 8. februārī apliecināja PTO sekretariāts. (3) Atbilstīgi 5.1. punktam Apliecinājumā par grozījumiem un labojumiem grafikā LXXV tika noteikts, ka īpašā režīma turpināšana pēc 2012. gada 30. jūnija būs atkarīga no Dohas Attīstības programmas (DAP) sarunu rezultātiem, paredzot alternatīvu īpašu mehānismu. Tomēr DAP sarunas vēl nav noslēgušās. (4) Filipīnas 2011. gada 22. novembrī paziņoja PTO Lauksaimniecības komitejai par savu nodomu sākt sarunas ar PTO dalībniekiem, kuriem ir īpašas intereses saistībā ar attiecīgajiem ražojumiem, lai turpinātu rīsiem piemērojamo īpašo režīmu. (5) Marakešas nolīguma par Pasaules Tirdzniecības organizācijas izveidošanu (“PTO nolīgums”) IX panta 3. un 4. punktā noteiktas procedūras, saskaņā ar kurām piešķir atbrīvojumus saistībā ar daudzpusējiem tirdzniecības nolīgumiem, kas atrodami PTO nolīguma 1A, 1B vai 1C pielikumā un to pielikumos. (6) Filipīnas 2012. gada 20. martā lūdza PTO piešķirt atbrīvojumu no to saistībām atbilstīgi Lauksaimniecības nolīguma 4. panta 2. punktam un 5. pielikuma B iedaļai, lai nodrošinātu rīsiem piemērojamo īpašo režīmu no 2012. gada 1. jūlija līdz 2017. gada 30. jūnijam atbilstīgi Filipīnu atbrīvojuma lūgumam. (7) ES ir rīsu neto importētāja. Tādēļ šā atbrīvojuma piešķiršana Savienībai būtu ar nelielu ekonomisku un tirdzniecisku nozīmi. (8) Tāpēc ir lietderīgi noteikt Savienības nostāju, kas jāieņem PTO Ģenerālpadomē, atbalstīt minēto atbrīvojuma lūgumu, IR PIEŅĒMUSI ŠO LĒMUMU. 1. pants Eiropas Savienības nostāja Pasaules Tirdzniecības organizācijas Ģenerālpadomē ir atbalstīt Filipīnu lūgumu piešķirt atbrīvojumu, pagarinot rīsiem piemērojamo īpašo režīmu no 2012. gada 1. jūlija līdz 2017. gada 30. jūnijam atbilstīgi šā atbrīvojuma lūguma noteikumiem. Šo nostāju pauž Komisija. 2. pants Šis lēmums stājas spēkā tā pieņemšanas dienā. Briselē, Padomes vārdā – priekšsēdētājs